Desenes de veïns del Raval de Barcelona s'han organitzat aquest divendres a la tarda per romandre a l'interior d'almenys dos centres educatius del barri per fer-hi activitats fins diumenge i poder celebrar el referèndum d'independència. A les cinc de la tarda mossos d'Esquadra s'han presentat al CEIP Collaso i Gil perquè la directora no era partidària de mantenir-lo obert. La sortida dels nens ha estat aprofitada per veïns per entrar al pati i alguns professors s'hi han quedat. A l'IES Miquel Tarradell el director també tenia dubtes sobre si mantenir obert el centre, que en principi tancava a les 8 del vespre. No obstant, una assemblea amb presència de veïns organitzats ha decidit quedar-se dins, i el director finalment ho ha permès.

Summary: Veïns del Raval s'organitzen per romandre en almenys dos centres educatius fins diumenge


La portaveu del Govern, Neus Munté, ha acusat el president espanyol, Mariano Rajoy, de “negar la llibertat d’expressió i el mandat democràtic”, alhora que ha assegurat que l’executiu català està preparat per iniciar el tràmit de les tres lleis que preveu la declaració d’inici del procés. Per a Munté, quan Rajoy parla de “provocació” utilitza una terminologia que “no és pròpia d’un estat democràtic”, i ha reivindicat la legitimitat democràtica de les dues forces que han presentat la proposta. En preguntar-li sobre una possible desobediència en cas d’impugnació, ha apuntat que el Govern ja fa temps que treballa en les estructures d’estat i també per sortejar les suspensions del TC.

Summary: El Govern acusa Rajoy de negar la llibertat d’expressió i està preparat per tramitar les lleis que preveu la declaració


La Guàrdia Civil ha alliberat a l’estació de servei de l’AP-7  a l’Arboç (Baix Penedès) un veí d’Errenteria, al País Basc, que havia estat segrestat per una organització criminal francesa. L’home el van capturar el 9 de gener quan sortia del seu domicili i el van introduir a cops i a punta de pistola en un vehicle, amb el qual el van traslladar a Alacant. Segons els investigadors, l’organització va exigir a un familiar de la víctima que viu a Màlaga el pagament d’un rescat de 500.000 euros sota amenaça de mort. Dos dies després del segrest, les negociacions van fracassar i la banda va decidir fugir a França per acabar amb la vida de l’home. L’11 de gener, agents de la Guàrdia Civil van interceptar l’hostatge i dos segrestadors a l’àrea de servei de l’AP-7 al Penedès, mentre que el vehicle llançadora que els obria pas va ser aturat posteriorment a prop del peatge de la Jonquera (Alt Empordà). Un total de cinc persones ja han ingressat a presó.  Una investigació conjunta de la Guàrdia Civil i l’Ertzaintza, dins l’Operació ‘Bahiketa’, ha permès alliberar un veí d’Errenteria que va romandre privat de llibertat i ocult en un domicili d’Alacant. L’hostatge va ser assaltat a cops i introduït violentament en un vehicle a punta de pistola a les immediacions del seu domicili, on els segrestadors l’esperaven. Després d’aquests fets, un germà de la víctima va acudir a comissaria per denunciar el segrest del seu familiar i va comunicar a la policia basca que els segrestadors havien contactat amb un altre germà resident a Màlaga i li havien exigit un rescat de mig milió d’euros per alliberar-lo, sota amenaça de mort.  Davant les sospites que els segrestadors havien pogut abandonar el País Basc, l’Ertzaintza va comunicar els fets a l’equip de segrestos i extorsions de la Unitat Central Operativa (UCO) de la Guàrdia Civil, establint-se en aquell moment un equip conjunt d’investigació. Els agents van constatar que la víctima i els seus segrestadors es trobaven ja a la ciutat d’Alacant. Dos dies després del segrest, l’organització criminal va decidir fugir ràpidament a la ciutat francesa de Pau amb la intenció d’acabar amb la vida de la víctima, després que les negociacions entre els segrestadors i el germà que estava sent extorsionat haguessin fracassat.  Ràpidament, agents de la Unitat Central Operativa (UCO) i de la Unitat Especial d’Intervenció (UEI) de la Guàrdia Civil establir ràpidament un dispositiu policial, atès que els segrestadors i la víctima es desplaçaven en dos vehicles amb matrícula francesa. Els agents van poder alliberar l’hostatge en una estació de servei de l’Arboç (Baix Penedès) i detenir dos dels segrestadors. Pistola ‘tàser’ simulada en un telèfon mòbil L’altre turisme actuava de llançadora amb la finalitat d’alertat de qualsevol presència policial. La Guàrdia Civil el va poder interceptar a prop de la frontera francesa, a prop del peatge de la Jonquera (Alt Empordà). Els agents van detenir els dos ocupants, els quals duien una pistola tipus ‘tàser’ simulada en un telèfon mòbil i nombrós material directament relacionat amb els fets.  La víctima la van traslladar al centre sanitari més proper amb evidents lesions produïdes pels cops rebuts en el moment del segrest i atordit per la violència soferta, segons la Guàrdia Civil. Els quatre detinguts, d’entre 27 i 40 anys, van passar a disposició dels jutjats de guàrdia més pròxims, els quals van decretar l’ingrés a presó de tots ells. La víctima, un cop recuperada, es va poder retrobar amb la seva família en unes instal·lacions de l’Ertzaintza a Oiartzun. Es dona el cas que, el 2012, la víctima ja va ser segrestada per la mateixa organització criminal. En aquella ocasió, la Gendarmeria francesa en col·laboració amb l’Ertzaintza, van aconseguir alliberar-lo a Tolosa de Llenguadoc i van intervenir dos fusells d’assalt, una pistola i un revòlver.  Un cinquè col·laborador detingut Arran de la investigació, aquest passat dilluns la Guàrdia Civil van detenir un cinquè home per la seva implicació directa en els fets, que ja ha ingressat a presó. L’individu està acusat d’haver facilitat el seu habitatge als segrestadors perquè hi amaguessin la víctima durant el temps que van romandre a Alacant. El jutjat d’instrucció número 4 de Sant Sebastià ha dirigit les actuacions policials.

Summary: Alliberen a l’estació de servei de l’Arboç un home segrestat per una organització criminal francesa


L'escola Viaró haurà de pagar dues multes de 25.000 euros per haver fet discriminació directa per raó de sexe en la selecció de personal i per tant, per vulnerar el dret d'igualtat de la dona en quant a la promoció professional. La sanció  imposada per Inspecció de Treball deriva d'una denúncia del sindicat CGT que va alertar que en l'apartat del web del centre on es definia el caràcter propi de l'escola s'hi especificava que els professors de Viaró ''seran sempre homes, excepte en l'etapa d'educació infantil''. Viaró ha perdut el recurs contra aquesta sanció i per tant, haurà de fer front a la multa. Des de CGT però, es vol continuar treballant perquè el departament d'Ensenyament rescindeixi el concert educatiu amb aquest centre per incompliment.  CGT entén que el criteri de contractació que utilitzava Viaró incomplia el concert educatiu, amb la seva política de contractació. CGT Ensenyament també ha detectat possibles discriminacions per raó de religió en l'admissió de l'alumnat. Denuncia que fins el curs 206-2017, el formulari del web on s'especificava la documentació que calia aportar per a la formalització de la matrícula en el centre es demanava la ''fe de baptisme'', un requisit que va desaparèixer després de l'acció del sindicat.  Per això, Marta Minguella, de CGT, ha declarat que ''no ens aturarem aquí'' i que aprofitaran el relleu al Departament d'Ensenyament per a aconseguir la rescissió d'aquest concert educatiu, però també per tots els centres de l'Opus Dei que, segons Minguella, es financen amb 30 MEUR públics. CGT recorda que al gener, poc després de la resolució que fixava aquesta sanció a Viaró, les patronals d'aquestes escoles van anunciar que els centres contractarien dones per primera vegada.  Des del sindicat han explicat que el gener passat van exigir aquesta rescissió i consideren ''un fet gravíssim'' que l'administració no ho hagi fet, ja que CGT recorden que el Departament hauria de vetllar perquè els centres educatius siguin espais ''per combatre les desigualtats de gènere'' i no perpetuar-les. CGT també ha detallat que el mateix mes de gener es van reunir amb el director general de centres concertats i centres privats, Miquel Mateo, que es va comprometre verbalment a obrir una comissió de conciliació. El 25 d'abril passat se'ls va enviar la resolució de la comissió amb unes indicacions cap a l'escola.  Des de CGT lamenten que l'aplicació del 155 hagi permès accelerar la renovació de tots els concerts educatius i per tant, no aplicar la decisió del Parlament de deixar de subvencionar els centres vinculats a l'Opus Dei i que segreguen per sexes.

Summary: Treball sanciona l'escola Viaró per discriminació per raó de sexe en la contractació de personal


El Parlament ha donat llum verda en el ple d'aquest dijous a la tramitació de la Llei d'Espais Agraris de Catalunya, llargament reivindicada pel sector. En el debat la consellera d'Agricultura, Teresa Jordà, ha recordat que la futura llei ha d'assegurar la ''capacitat productiva agrícola'' del país al mateix temps que es dona ''seguretat jurídica'' als productors. Els grups polítics han coincidit majoritàriament en el fet que aquesta llei arribarà tard i mentre les formacions republicanes han acusat al 155 en part d'aquesta tardança, C's i PSC han lamentat que li manquen aspectes com la previsió pressupostària per desplegar-la o ''polítiques transversals'' per al sector. Amb aquesta Llei el Govern considera que fa un primer pas per aconseguir la sobirania alimentària de Catalunya. La consellera Jordà ha remarcat que la proposició de Llei que ja es va presentar al juliol de 2017 però va quedar aturada pel 155 dona resposta a una ''reivindicació històrica del sector i el territori així com també a les demandes del mateix Parlament que l'ha urgit de manera reiterada''. En aquest sentit, ha destacat que ''li devem a la consellera Meritxell Serret'' i s'ha mostrat satisfeta que ''avui som és a prop de la fita''. Una vegada superat el tràmit d'aquest dijous s'obre un debat que ha de permetre ''millorar-la en el que sigui possible'' però Jordà vol tramitar-la el més aviat possible de manera que en 4 o 5 mesos ja es pugui aprovar. La consellera ha recordat que els objectius de la Llei han de servir per definir bé els espais agraris per poder-los preservar ja que sense aquests no hi ha alimentació. ''Ens aporta uns mecanismes de protecció i una seguretat jurídica per als qui treballen la terra així com per fer viable la competitivitat de les seves explotacions'', ha afegit, alhora que ''garanteix un territori cohesionat i dinàmic''. Per Jordà, això vol dir ''oportunitats i que la gent no hagi de marxar del territori''. En aquest sentit, ha posat èmfasi en els mecanismes per solucionar la problemàtica de les terres en desús ja que es preveu la creació d'un ''banc de terres'' que permetrà que joves que es volen dedicar al camp però no tenen accés als terrenys hi puguin accedir. Els partits republicans acusen el 155 del retard La diputada Irene  Formós, en nom del grup Republicà, ha lamentat que si no fos per l'aplicació del 155 el país ja disposaria de l'aplicació de Llei i ha recordat la feina de la consellera Serret que la va deixar ''a les portes de la seva tramitació''. En aquest sentit, el diputat del JxCat, Marc Solsona, ha posat en valor el fet que el Parlament exerceix ''competència plena en agricultura'' i que ho fa de forma ''desacomplexada'' de manera que amb la tramitació de la Llei no hi ha d'haver ''cotilles''. ''És exercici ple de la nostra sobirania'' i per això confia que en el futur no hi hagi ''sorpreses'' quan es tramiti en altres instàncies jurídiques. La diputada de la CUP Natàlia Sànchez també ha lamentat el 155 però ha afegit que ni durant els governs de CiU ni amb el tripartit el país ha tingut cap instrument per preservar el sòl i els espais agraris. Justament, ha remarcat la cupaire, en el període de major creixement urbanístic sobretot en aquells espais agraris situats al costat de les zones urbanes. Sànchez també ha apostat per una ''autèntica reforma agrària'' que passi de produir molta quantitat als productes suficients per destinar-los als mercats de proximitat i garantir així la sobirania alimentària.  C's, PSC i Comuns la veuen insuficient El diputat de Ciutadans Francisco Javier Domínguez ha assegurat que aquesta Llei no s'ha fet abans perquè des del 2015 la preocupació principal del Govern ha estat el ''procés'' i ara ho és la república. En aquest sentit, ha considerat que la proposició de Llei és una ''versió aigualida'' del projecte de 2015 i ha lamentat que no hi hagi incidència en els regadius i les obres de concentració parcel·lària. Així mateix, ha alertat de la mancança de previsió en el seu impacte pressupostari i ha posat en dubte que la s'acabi tramitant finalment per ''l'interès real del Govern''. Des del PSC, Òscar Ordeig ha assenyalat que defensen la llei però consideren que ''no n'hi ha prou'' ja que calen polítiques transversals per al sector. En aquest sentit, ha dit que esperen que no hi hagi eleccions avançades i la llei s'acabi aprovant per frenar situacions de pobles que perden habitants i terrenys que s'abandonen ja que això suposa ''una pèrdua històrica irreparable'' a banda que contribueix a augmentar la fauna salvatge que provoca perjudicis a l'agricultura. Des dels Comuns, Yolanda López també ha reclamat dotar de pressupost aquesta llei perquè no acabi convertint-se en ''paper mullat'' i ha remarcat que s'aposti per un model per preservar la terra de conreu i la biodiversitat com un ''bé comú de la ciutadania'' deixant de ser una ''mercaderia en mans de les agroindústries''. Durant el debat el PPC ha declinat la seva intervenció al Ple. La proposta ha estat presentada conjuntament pels grups Republicà, JxCat, Socialistes i En Comú Podem i no ha rebut cap esmena a la totalitat.

Summary: El Parlament dona llum verda a la tramitació de la Llei d'espais agraris


Per celebrar el dia internacional de l'aqüicultura, el centre de l'IRTA a Sant Carles de la Ràpita (Montsià) ha obert portes, aquest dimecres, al públic. Els investigadors han mostrat com treballen en el control i millora de la producció aqüícola i com controlen els efectes del canvi climàtic al delta de l'Ebre. Com ha detallat Cristòbal Aguilera, gestor d'innovació en l'àmbit aqüícola de l'IRTA, hi ha en marxa 24 recerques sobre cultius experimentals, reproducció, qualitat larvària o engreix de peixos, crustacis i bivalves, entre altres. A més, el centre controla la qualitat de les aigües de les badies i la costa catalana on es produeix el marisc i el peix per garantir la seguretat dels productes que arriben als consumidors. L'IRTA de la Ràpita ha estrenat aquest any una nova i pionera estació de bioseguretat on s'estudien les bactèries de malalties infecciones i les vacunes. Els visitants han pogut veure també els laboratoris d’histologia, microbiologia, bioquímica i biologia molecular on hi treballen una vintena d'investigadors que també hi controlen els efectes del canvi climàtic.

Summary: El centre de l'IRTA de la Ràpita ensenya els seus projectes per millorar l'aqüicultura i controlar el canvi climàtic


El tinent de la Guàrdia Civil responsable dels registres el 20-S a Economia (TIP C57393S) ha parlat d'un risc "objectiu i evident" per a la comitiva judicial si sortien i travessaven la manifestació. "Ens haurien destrossat", ha dit. Ha afirmat, fins i tot, que dues mossos d'esquadra que estaven al vestíbul d'Economia el van advertir dels riscos si sortien amb les caixes de les evidències comissades. El tinent –que ara és capità de l'institut armat- ha relatat un intent d'assalt a la conselleria per part dels concentrats. Segons ha relatat, hi va haver un moment a primera hora de la tarda quan va veure gent abraonada a la porta de l'entrada de la conselleria. "Veiem una imatge de la porta, que fa cinc metres i és massissa de ferro i vidre, que se'ns venia a sobre perquè gent la tirava i la vam haver d'aguantar perquè la multitud no entri", ha explicat. El tinent ha explicat que cap a dos quarts de deu del vespre ja havien acabat el registre i que podrien haver marxat, però ha dit que no van tenir la "gosadia d'exercir el dret a la llibertat de moviments" perquè sinó els haurien "matxucat". "Les companyes de mossos així ens ho havien advertit, que si sortíem amb les caixes ens matxucaven", ha explicat el tinent. Un posicionament que creu que era compartit per Sànchez i Cuixart –amb qui s'hi va reunir a dos quarts de deu de la nit- perquè els deien, segons el tinent, que no podien sortir uniformats ni amb les caixes per "risc" que els "ataquessin". "Sinó què més els donava que sortíssim?", s'ha preguntat.  Segons ha explicat, en aquesta reunió se'ls va oferir sortir sense les caixes i amb agents no uniformats a través d'un passadís de 200 metres format per voluntaris de l'ANC i amb mossos que els "acompanyarien", i ha explicat que primer aniria la secretària judicial i amb agents de paisà camuflats entre funcionaris. En canvi, la Guàrdia Civil va demanar "de forma reiterada" que el passadís el fessin els mossos i que fos més ampla, per permetre arribar amb els cotxes. Cap a les dues del migdia, però, ha explicat que arriba un sergent dels Mossos i que es van reunir amb Laplana. "El sergent ens diu que a fora hi ha unes 10.000 persones i que li ha costat molt arribar i que no veu possible fer el passadís que se li estàvem sol·licitant", ha manifestat.  La lletrada decideix marxar sola pel Coliseum  Sobre la sortida de la lletrada de justícia responsable dels registres, Montserrat del Toro, ha explicat que li van comentar les opcions que els havien ofert en aquesta reunió amb Sànchez i Cuixart. En aquest punt, diu que Del Toro es va negar a marxar sense la comitiva judicial ja que volia fer la sortida acompanyada pels mateixos que havien arribat a la conselleria al matí. Però que a dos quarts de dotze es presenta un agent dels Mossos d'Esquadra per parlar amb la secretària i oferir-li una sortida a través del teatre Coliseum.  En aquest punt, ha explicat que la secretària va buscar-lo amb la mirada -"com per buscar el meu permís", ha afegit- i va dir que havia de marxar ja que ella mateixa havia trucat al jutge d'instrucció per demanar-li que la traguessin d'allà. "És la seva decisió, l'anterior opció del passadís no li recomanàvem i ella va decidir que marxava pel teatre", ha explicat.  Durant la declaració de Trapero,el major Josep Lluís Trapero, va relatar que havien ofert un passadís "segur" fet per agents antidisturbis, amb un altre cordó de voluntaris que impedien el contacte directe entre manifestants i policies i amb una vintena d'agents de paisà que també acompanyarien la comitiva dins de la "càpsula". Segons ha explicat, però, el tinent responsable de la seguretat li diu que no és una opció segura.  Intent d'assalt de matinada El tinent ha explicat que va abandonar la conselleria a les quatre de la matinada i que els últims equips ho fan a les set del matí del dia 21. Segons ha relatat, entre dos quarts de tres i les tres de la matinada va veure un intent d'assalt.  Segons ha detallat, el tinent responsable de seguretat tenia previst un pla d'evacuació per si "tot es complicava". I que, un cop havien acabat el registre, els va demanar baixar tots els efectes comissats al vestíbul per si calia evacuar-los. És llavors quan va veure que la porta de la conselleria "se'ls venia a sobre" perquè hi havia gent que la tirava a baix. "No estic exagerant, és una porta de ferro massís i de vidre de cinc metres", ha explicat. En aquell moment, però, la convocatòria d'ANC i Òmnium ja havia acabat i s'havia desconvocat a la mitjanit. "Tots els agents que estem allà aguantem la porta perquè la multitud no entri", ha explicat.  En canvia, la lletrada de l'administració de justícia, Montserrat del Toro, va descriure una "allau" de gent a les portes de la conselleria a la nit, quan baixa al vestíbul sobre quarts de deu quan ja ha acabat el registre.  Actuació "molt bona" dels Mossos amb el 155 A preguntes de la fiscalia, ha valorat que un cop es va aplicar el 155 els Mossos van fer una "tasca de seguretat molt bona" quan hi va haver concentracions o manifestacions i que, passada aquesta data, no es van produir fets similars a les concentracions del 20 de setembre.

Summary: Un tinent del 20-S diu que dues mosses els van alertar que no sortissin amb les caixes del registre: "Us mataran"


El professor Xavier Giró Martí, coordinador del Màster en comunicació de conflictes armats, pau i moviments socials de la Universitat Autònoma de Barcelona, ha criticat aquest dimarts bona part dels mitjans de comunicació per la seva cobertura inicial dels atemptats terroristes de Barcelona i Cambrils l'estiu de l'any passat. Segons ell, no van seguir gaire els codis deontològics, sobretot pel que fa a la protecció de menors, i van vulnerar la presumpció d'innocència en donar plena veracitat a la versió policial. Giró ho ha dit durant la seva compareixença a la comissió d'investigació del Parlament sobre els atemptats. Per això, ha demanat “canviar el paradigma discursiu i mediàtic, per veure com es contribueix a resoldre aquests conflictes, més que no pas informar puntualment sense visió de conjunt”. En aquest sentit, Giró ha denunciat que hi va haver “una sobreexposició gràfica dels atemptats amb imatges molt dures” que té dos efectes: “provoquen un dolor innecessari i enfosqueixen l’enteniment”. També ha considerat insuficients les recomanacions del Col·legi de Periodistes o del Consell de l’Audiovisual de Catalunya. En la mateixa línia, Giró ha criticat que en la informació sobre els atemptats “no hi ha hagut protecció de menors, ni de les víctimes ni de la seva privacitat, però tampoc hi ha hagut presumpció d’innocència. (...) Els mitjans s’ho van empassar totalment”. Per això, considera que els periodistes no poden ser empresonats per informar malament, però sí rebre conseqüències i crítiques. També ha estat crític amb la informació que els Mossos van donar a la població o amb la difusió de la foto del terrorista fugit, perquè hi ha part de la població que "no està preparada" per discernir certes informacions.  Per la seva banda, Marta Soler Gallart, directora del CREA de la Universitat de Barcelona, ha explicat que “hi ha una desvinculació entre l’extremisme violent i la religiositat” i que “existeixen actuacions preventives que poden construir comunitats no violentes” que es poden dur a terme en l’àmbit educatiu. . En la seva compareixença, Soler ha exposat que “entre els factors de risc destaca un discurs coercitiu dominant que influeix en la determinació dels joves”, i ha dit que hi ha unes 40 escoles que treballen en una prova pilot per educar en la no-violència. D'altra banda, la segona part de la comissió ha estat protagonitzada per Mario Toboso, doctor en seguretat internacional i especialista en radicalització terrorista, i Sonia Andolz, experta en seguretat i professora de ciències polítiques a Esade i la UB. Andolz ha alertat del risc que la sensació de perill que transmeten els governs pugui provocar en la població una acceptació resignada de certes restriccions de drets i llibertat. En aquest sentit, ha dit que "és fàcil securitzar la societat, però després és molt difícil recuperar els drets", com ha passat, segons ella, amb la 'llei mordaça' a l'estat i pot estar passant a la resta d'Europa. També ha opinat que els agents socials de Ripoll no van fallar en la detecció de la radicalització dels joves terroristes, ja que tot i no haver-hi perfils únics, no són el perfil més habitual. En canvi, sí que ha dit que en l'àmbit policial van fallar algunes coses, com la falta de control sobre l'acumulació de bombones de butà, que ha proposat que es pugui regular d'alguna manera. Per prevenir la radicalització, també ha proposat que les administracions intentin evitar la concentració d'immigrants en certs barris, a través de les polítiques d'habitatge, o que puguin accedir a la universitat en condicions d'igualtat. No obstant això, ha criticat un cert biaix de la policia pel que fa als perfils ètnics dels delinqüents.  Toboso ha dit que no hi ha un perfil concret de terrorista islamista, i tampoc hi ha més percentatge de malalts mentals que en la resta de la població. A més, ha advertit que la radicalització ideològica no és punible, però l'extremisme violent sí. Sobre la cèl·lula de Ripoll, ha dit que "potser no tots els seus membres es van radicalitzar de la mateixa manera, potser l'imam i alguns altres tenien més base ideològica i la resta van seguir els seus germans i certes dinàmiques grupals". Per això, creu que queda feina per fer a Ripoll, ja que l'imam potser va difondre el seu discurs d'odi a altres persones i entorns, i per tant seria interessant conèixer els "patrons de resiliència" que van seguir altres persones per no sentir-se "seduïdes" pels discursos de l'imam. A banda, ha estat crític amb certa retòrica i terminologia bèl·lica com 'guerra contra l'Islam', 'croada contra el terrorisme', 'terroristes kamikazes' o 'llops solitaris', ja que "això dona benzina als terroristes". En canvi, ha elogiat la política comunicativa dels Mossos aquells dies. Opinions dels diputats El diputat de Cs Matías Alonso ha posat en dubte l'ús de la informació que va fer la direcció dels Mossos d'Esquadra, que ha dit que en alguns moments va ser "contradictòria o no prou contrastada", i fins i tot "excessiva". Aurora Madaula, de JxCat, ha dit que en el cas de Ripoll, els terroristes formaven part de la societat catalana i per això no es pot estigmatitzar els musulmans. Sobre el paper dels mitjans de comunicació, ha demanat responsabilitat als periodistes, però també als ciutadans quan comparteixen imatges per les xarxes socials. Creu també que hi hauria d'haver un sistema de sancions per evitar "errors" dels mitjans a l'hora d'explicar certes informacions. La diputada musulmana d'ERC Najat Driouech Ben Moussa, ha dit que els atemptats van provocar conseqüències indesitjades contra molts joves musulmans, que es van sentir assenyalats. Per la seva banda, Montserrat Fornells,  Carles Castillo, del PSC, ha demanat actuar per construir una societat pacífica a través de l'educació i la cultura, i Elisenda Alamany, ha dit que Catalunya i l'estat tenen un problema en la gestió de la diversitat cultural i lingüística. Natàlia Sànchez, de la CUP, ha considerat que "el relat policial oficial no acostuma a afavorir les minories i els grups discriminats", i en el cas dels atemptats, "no hi va haver espai pel contrast, la crítica o la interpretació". Sànchez també ha recordat que el 2017 van augmentar les denúncies per islamofòbia. La intervenció més polèmica ha estat la del diputat del PP Santi Rodríguez, que ha dit que no es pot vincular terrorisme amb religió, però que els propis terroristes ho fan, perquè "són ells els que maten en nom de Déu i generen el prejudici, no es pot culpar la societat de pensar que hi ha aquest vincle, perquè el creen ells". Després ha matisat que el prejudici és per la seguretat, no per l'origen de la persona.

Summary: Xavier Giró acusa els mitjans de vulnerar la protecció de menors i la presumpció d'innocència el 17-A


El líder de Podem, Pablo Iglesias, ha advertit que les condemnes passaran a la història d’Espanya “com a símbol de com no s’han d’abordar els conflictes polítics en democràcia” i no posen punt i final “al problema polític de fons” que segueix “irresolt i agreujat”. En una publicació a Facebook Iglesias envia “una abraçada als condemnats i a les seves famílies” perquè “l’empatia ha de ser l’emoció que guiï la nostra acció política si volem veure algun dia escenaris de resolució del conflicte”. Segons Iglesias ara “tothom haurà de respectar la llei i assumir la sentència”, però a partir d’ara caldrà treballar per “reconstruir ponts” entre “una societat catalana dividida” i entre “part de la societat catalana i l’espanyola”.  El líder de Podem expressa el seu “rebuig als discursos que busquen criminalitzar els catalans i catalanes que avui es manifestaran pacíficament en rebuig de la sentència condemnatòria contra els seus líders” i recorda que “el dret de reunió i manifestació és sagrat en democràcia”.  Respecte a la sentència assegura que ha deixat “clar” que “no hi va haver violència”, un fet que “era evident per a tothom, també per als majors adversaris de l’independentisme”. “Avui culmina una etapa crucial d’un camí que mai hauríem d’haver començat a recórrer: el de la judicialització d’un conflicte polític que hauria d’haver-se gestionat sempre per vies polítiques”, sosté.  Segons Iglesias, ara “toca arremangar-se i treballar per reconstruir ponts entre una societat catalana dividida i entre part de la societat catalana amb l’espanyola”. Cal, ha dit, “recórrer amb sensibilitat i intel·ligència política el camí imprescindible de la reconciliació, sense excloure cap via que hi pugui ajudar”.  “Les mateixes receptes que ens han portat a aquesta situació no seran les que ens en treguin”, apunta, i per això “apel·lem a la responsabilitat del conjunt de les forces polítiques per obrir una nova etapa de diàleg que rebutgi la confrontació i que es marqui com a objectiu la recerca de solucions polítiques i democràtiques a un conflicte que mai hauria d’haver estat judicialitzat”.  Iglesias també es mostra contrari a l’aplicació d’un nou 155 a Catalunya, que “ja s’ha demostrat” una acció “fallida i contraproduent”. “Respectar el vot dels catalans és també condició de possibilitat de reconciliació”, diu.

Summary: Iglesias adverteix que les condemnes no resolen el problema polític de fons i demana treballar per “reconstruir ponts”


Les entitats sobiranistes han assegurat aquest dimarts al vespre que no normalitzaran l'"existència de presos polítics", en la manifestació per reclamar la llibertat de l'expresident de l'ANC Jordi Sànchez i el líder d'Òmnium Cultural, Jordi Cuixart, quan es compleixen tres mesos de la seva entrada a presó. "No banalitzarem, trivialitzarem ni jugarem amb la situació dels nostres presos polítics. No ens aturarem fins que els traguem de les presons", ha afirmat el vicepresident de l'ANC, Agustí Alcoberro, davant les portes del Tribunal Superior de Justícia de Catalunya (TSJC), on ha culminat de forma simbòlica la protesta a Barcelona. "No ens resignarem mai a acceptar com a normal el que és una vulneració flagrant dels drets més bàsics", ha coincidit el vicepresident d'Òmnium, Marcel Mauri, que ha proclamat: "Seguim dempeus exigint la seva llibertat". "Tan sols un minut d'aquests quatre homes bons a la presó hauria d'avergonyir qualsevol demòcrata", ha etzibat Mauri, amb referència també al vicepresident i conseller d'Interior destituïts, Oriol Junqueras i Joaquim Forn.

Summary: ANC i Òmnium avisen que no normalitzen "l'existència de presos polítics" i segueixen "dempeus exigint-ne la llibertat"


El vicepresident de la Generalitat i adjunt a la presidència d'ERC, Pere Aragonès, ha assegurat aquest dilluns que "és només des de la llibertat, des de l'exercici del dret a la lliure determinació dels pobles, podrem aconseguir acords, unions amb plena igualtat amb altres pobles i societats del món". Aragonès ha reivindicat la figura de Lluís Companys, després de fer l'ofrena a la seva tomba 78 anys després del seu afusellament, pel seu "compromís amb la justícia social, amb la república i amb Catalunya". El vicepresident ha dit que aquests valors "són els que van marcar la vida a Companys i són els que ens guien en la nostra acció política". Pere Aragonès ha assegurat que Catalunya va donar "ple sentit als valors de la llibertat, la igualtat i la fraternitat" l'1 d'octubre de l'any passat" i ha explicat que seguiran donant-los "sentit en les decisions del Parlament i del Govern, en el compromís polític de la ciutadania". "S'està produint una nova onada de repressió" Aragonès ha recordat que Lluís Companys va ser represaliat i assassinat pel franquisme per ser president de la Generalitat i ha assegurat que "avui veiem com 78 anys després, amb unes altres circumstàncies, però també d'una forma totalment rebutjable, s'està produint una nova onada de repressió, de persecució dels drets, de les llibertats i també de persones pel seu càrrec". En aquest sentit, ha subratllat que Oriol Junqueras és a la presó per ser vicepresident de la Generalitat i que Carles Puigdemont és a l'exili per ser president de la Generalitat". "No té sentit que s'entri a debatre acords de pressupostos" L'adjunt a la presidència d'ERC ha considerat que "no té cap mena de sentit que s'entri a debatre possibles acords de pressupostos a nivell de l'Estat si no hi ha moviments, si Pedro Sánchez manté la línia establerta per Mariano Rajoy". Aragonès ha defensat que mentre "s'apliqui la repressió" no "té sentit que es demani a unes forces polítiques que entrin en un pacte de qualsevol tipus per tal que garanteixi l'estabilitat".

Summary: Aragonès: "Només des de la llibertat, des del dret a la lliure determinació dels pobles, podrem aconseguir acords"


La vessant escultòrica i més "alienígena" de l'artista es podrà veure a partir del juliol ACN Sant Julià de Ramis.-El complex La Fortalesa de Sant Julià de Ramis (Gironès) exposa des d'aquest diumenge més d'una trentena de pintures de l'artista Robert Llimós. Es tracta d'una retrospectiva que repassa la trajectòria de Llimós entre els anys 1965 i 2009. L'espai ha programat aquesta exposició fins el proper 30 de juny. A partir d'aleshores es podrà veure la segona part de l'obra de Llimós, la més escultòrica i "alienígena". Robert Llimós va canviar la seva mirada de l'art a partir del moment en què assegura que va veure sers d'altres planetes. No només el concepte artístic va canviar, sinó que també va suposar un gir en la forma, traient protagonisme al pinzell i apostant per les formes escultòriques. La retrospectiva repassa l'evolució de l'artista durant els 44 anys que va estar pintant i fent escultures, just fins el dia que, segons ell, va veure una nau extraterrestre i diferents alienígenes. Ara, el mateix Llimós reconeix que des de fa deu anys només es dedica a pintar i esculpir éssers d'altres planetes i objectes voladors. "M'ha canviat completament la meva vida i la manera de fer i treballar", reconeix l'artista. Llimós exposarà aquesta segona part a partir del juliol, en el mateix museu. Un museu que el pintor reconeix com un dels llocs on volia exposar. "És un espai molt gran i la veritat és que és molt agradable poder presentar la teva obra aquí", ha assegurat. En relació al qualificatiu que des d'alguns cercles se li atribueix de l"'abduït", Llimós no defuig de l'apel·latiu, tot i que "no el comparteix". Prefereixo estar abduït per extraterrestres que no pas pel capitalisme", ha reblat. L'exposició pictòrica es podrà veure fins el 30 de juny, mentre que la segona part, marcadament escultòrica, es podrà visitar el mes de juliol.

Summary: La Fortalesa de Sant Julià de Ramis s'endinsa en l'univers de Robert Llimós amb una exposició de més de 30 pintures


Borràs creu que el pacte "no presagia res de bo" i que no representa cap diferència amb altres governs ACN Barcelona.-La portaveu de JxCat al Congrés, Laura Borràs, manté el 'no' a la investidura de Pedro Sánchez després de conèixer l'acord programàtic entre PSOE i Unides Podem. A través d'un missatge al seu Twitter, Borràs ha considerat que per a Catalunya és "més del mateix", que no hi ha cap diferència amb altres governs i "no presagia res de bo". "Per això volien que ens replantegéssim el vot? Ens mantenim en el compromís electoral: no és no!", ha afegit. A més, ha remarcat que "des de l'1-O els independentistes no hi som per garantir una Espanya forta i cohesionada".

Summary: JxCat manté el 'no' a Sánchez després de l'acord programàtic entre PSOE i Unides Podem


El primer episodi de neu de la temporada ha deixat gruixos de fins a 40 centímetres a les cotes altes del Pirineu, especialment al sector més occidental i al vessant nord (Aran i nord del Pallars Sobirà), entre el dissabte i el diumenge, segons les dades recollides pel Servei Meteorològic de Catalunya (SMC). Tot plegat després d'un cap de setmana amb un descens molt acusat de la temperatura arreu de Catalunya, amb ambient plenament hivernal al llarg de la jornada de diumenge. Des de l'SMC s'atribueix el canvi de temps a l'arribada d'un solc amb aire molt fred a nivells mitjans i alts provinent del nord-oest, que dissabte va provocar pluja general i en alguns casos abundant, amb una cota de neu que al llarg del dia va baixar de 2.500 fins a 1.000 metres en alguns casos. La baixada de la temperatura es va fer molt evident al llarg de la jornada de diumenge, indiquen els experts. La nuvolositat i la precipitació van impedir que la temperatura pugés al centre del dia i les màximes van quedar per sota dels 5 graus a la majoria de valls del Pirineu, per sota dels 10 a gairebé tot l'interior i per sota dels 15 al litoral, amb l'única excepció de l'extrem sud, ja que Alcanar (Montsià) la temperatura va arribar als 16,3 graus. Els meteoròlegs subratllen que la cota de neu va ser molt baixa per a l'època de l'any no només al Pirineu, sinó als diversos massissos del prelitoral. En alguns casos va arribar a nevar transitòriament fins a 800 o 900 metres, com a l'Aran, la Cerdanya o l'Albera. Des de l'SMC es destaca que feia 10 anys, des de finals de l'octubre del 2008, que no nevava de manera extensa fins a cotes tan baixes. El 29 d'octubre del 2008 va nevar fins a 500 metres al prelitoral i al centre del país, per exemple a localitats com Cervera (Segarra). En aquesta ocasió, la nevada més important al fons de les valls ha tingut lloc a l'Aran, amb un gruix que diumenge a primera hora del matí arribava a 17 centímetres a Vielha, a 980 metres d'altitud. L'SMC indica que és la nevada més important en aquest municipi un mes d'octubre d'almenys les dues últimes dècades.   A la Cerdanya la nevada també va agafar fins a les poblacions de la vall, amb gruixos de 4 centímetres a Das (1.219 metres) o 3 centímetres a Puigcerdà (1.160 metres). A capitals de comarca pirinenques com Sort, la Seu d'Urgell o Ripoll no va arribar a nevar, però sí a poblacions com Planoles (1 centímetre a 1.156 metres), al Ripollès. A Bagà (798 metres), al Berguedà, o al Pont de Suert (840 metres), a l'Alta Ribagorça, va arribar a nevar en algun moment, sense fer gruix. També a l'Alta Ribagorça es van acumular fins a 6 centímetres de neu a Viu de Llevata (1.250 metres). També hi va haver neu dissabte al vespre als massissos del sud del país, a l'entorn dels 1.000 metres, i es van enfarinar molt lleugerament els cims dels Ports (1 centímetre a la cota 1.300) i de les muntanyes de Prades.   Diumenge va nevar bàsicament al centre i nord del prelitoral, amb moments d'aiguaneu o puntualment neu als cims de Montserrat i Sant Llorenç del Munt i una nevada més destacable a cotes altes del Montseny, amb 5 centímetres mesurats a terra per l'estació automàtica del Puig Sesolles (1.668 metres). També es va arribar a emblanquinar la part més alta de l'Albera (Alt Empordà) a partir d'uns 900 metres, un fet "insòlit en un mes d'octubre" al llarg dels últims 20 anys, segons s'afirma des de l'SMC citant el col·laborador de la Xarxa d'Observadors Meteorològics (XOM) a Espolla. La temperatura màxima del diumenge va ser la més baixa en un mes d'octubre a 23 de les 141 estacions de la Xarxa d'Estacions Meteorològiques Automàtiques de Catalunya (Xema) que tenen més de 10 anys de dades, situades sobretot a l'interior i al Pirineu. A la resta, en general s'havien mesurat màximes més baixes a finals d'octubre del 2008, i en menor mesura del 2012.

Summary: La primera nevada de la temporada deixa fins a 40 centímetres a les cotes altes del Pirineu occidental


Meritxell Batet accepta presentar-se a les primàries del PSC per liderar la llista dels socialistes a les eleccions al Congrés del 26-J. La que fos número dos de Pedro Sánchez està participant en aquests moments a l’Executiva extraordinària del PSC, on explicarà la seva predisposició a ser la cap de cartell en els comicis espanyols. A la mateixa reunió ha coincidit amb l’exsenador Carles Martí, que haurà de desvetllar si manté la seva precandidatura i s’enfronta a Batet en primàries o deixa via lliure a la socialista i evita que la militància s’hi pronunciï. L’Executiva també ha comptat amb la que fos candidata el 20-D, l’exministra Carme Chacón, que ha estat la primera a intervenir per explicar els motius de la seva retirada.

Summary: Batet accepta presentar-se a les primàries per encapçalar la llista del PSC al 26-J


Els Bombers de la Generalitat han donat per estabilitzat a les 08.24 hores del matí d’aquest dissabte l’incendi forestal de la Pobla de Montornès (Tarragonès), que ha afectat 465,7 hectàrees. D’aquestes, 232,5 pertanyen al municipi de Bonastre; 106,8 són de Creixell; 115,5 de la Pobla de Montornès i 10,7 de la Vespella de Gaià. Per tipus de vegetació, el 73,29% de la vegetació cremada és arbrat; el 19,98% és matoll; el 5,69% és conreu i la resta són pastures, terreny improductiu i vegetació urbana. En aquests moments, 60 dotacions terrestres i 7 mitjans aeris (5 helicòpters bombarders i 2 avions de vigilància i atac) continuen treballant per extingir el foc. La vintena de veïns desallotjats de la urbanització Gavatxa de Bonastre (una desena dels quals han passat la nit al centre cívic del municipi, la resta a casa d’amics i familiars) continuen a l’espera de poder tornar a casa. (S'han actualitzat el nombre d'hectàrees afectades i el tipus de vegetació cremada) El foc, que va començar aquest divendres a les 14.02 hores, es va desenvolupar a l’oest de la carretera TV-2041 i del nucli de Bonastre. La trentena de persones que van ser evacuades com a mesura preventiva encara no poden tornar als seus domicilis. Segons informa la Direcció General de Protecció Civil, vuit persones han passat la nit al Centre Cívic de Bonastre i la resta, en cases de familiars.   El Conseller d’Interior, Jordi Jané, s'ha desplaçat fins el Centre de Comandament de l'incendi, instal·lat a prop de la zona esportiva de la Pobla de Montornès, acompanyat pel director general de Prevenció, Extinció d’Incendis i Salvaments, Juli Gendrau. Jané ha expressat que es tracta d'un "foc important" que engloba una zona d'una 10 quilòmetres de perímetre. Segons Jané, si les coses "van bé" al llarg del dia i, si al vespre refresca, "esperem poder donar el foc per controlat". Tot i això, ha avisat que encara hi ha punts calents "que poden revifar en qualsevol moment".

Summary: ACTUALIZACIÓ:Estabilitzat l'incendi de la Pobla de Montornès després de cremar gairebé 466 hectàrees


L'escriptor portuguès António Lobo Antunes als seus 78 anys i després d'haver publicat multitud de llibres encara considera escriure com un "desafiament" i una "lluita permanent contra les paraules". Ho ha explicat en una roda de premsa a La Pedrera, on aquest dimarts presentarà el seu nou llibre 'De la naturaleza de los dioses' (Literatura Random House). "Només hi ha dues coses que valen la pena a la vida, l'amor i l'amistat, la resta és una merda", ha confessat l'autor, que ha manifestat sentir-se com a casa a Barcelona. Després d'asseverar que les "revolucions es fan des de dins", l'autor ha declarat que no té cap dret a opinar sobre el conflicte polític que es viu a Catalunya, només ha confessat que li genera "molta confusió que el president estigui a Bèlgica", en referència a Carles Puigdemont.  Abans de començar la roda de premsa, António Lobo Antunes ha assegurat que Barcelona l'ha tractat sempre amb una amistat, tendresa i generositat que sempre l'ha commogut. Ha recordat a Anna Maria Moix i Carme Balcells, de qui ha dit que "era tant dona que no tenia por de ser home i això no és molt freqüent". Ha recordat en especial al director editorial de Penguin Random House, Claudio López Lamadrid, que va morir enguany.   Ha admès que per a ell escriure "és molt difícil" i ha recordat que va començar recentment una obra i no n'està content. Creu que el seu millor llibre és 'Diccionari del llenguatge de les flors' que encara no ha sortit a Portugal i ha reconegut que després d'escriure aquesta obra li costa molt fer-ho. Per a ell, tots els llibres han de ser "un desafiament. Un ha d'estar segur que no és capaç d'escriure per poder començar el llibre, sinó quin interès té la vida? Ha de ser una lluita permanent contra les paraules i contra la impossibilitat d'escriure". António Lobo Antunes considera que "un bon llibre és un deliri estructurat. És només això". Ha recordat que a casa dels seus pares hi havia molts llibres i que quan era petit, amb 5 o 6 anys, i s'aixecava per anar al lavabo i caminava sense llum per la casa. L'escriptor ha assegurat que els llibres dolents dormien, però que els germans Karamàzov i Madame Bovary tenien "els ulls oberts" i l'observaven. "L'insomni dels bons llibres sempre m'ha sorprès i m'ha meravellat i jo pensava quan era petit que faria llibres amb insomnis. Espero aconseguir-ho algun dia", ha afegit.  En la trajectòria d'un dels noms que ha sonat pel Premi Nobel de Literatura hi ha títols com 'Buenas tardes a las cosas de aquí abajo' (2004), 'Yo he de amar una piedra' (2005), 'Ayer no te vi en Babilonia' (2007), 'Mi nombre es Legión' (2009), 'El archipiélago del insomnio' (2010), '¿Qué caballos son aquellos que hacen sombre en el mar?' (2012), 'Tercer libro de crónicas' (2013), 'Sobre los ríos que van' (2014) i 'Comisión de las lágrimas' (2015).    'De la naturaleza de los dioses' Al seu nou llibre, 'De la naturaleza de los dioses', la Fàtima, una modesta llibretera de Cascais, coneix una anciana a qui entrega un llibre a la seva mansió prop del mar. Tot i això, la dona no busca lectures, sinó un interlocutor a la seva narració, i la Fàtima s'acaba convertint en la seva confident.  L'anciana li parla de l'ascens econòmic de seu pare i de les conseqüències que la seva figura va tenir en tots els que van viure en el seu impedir i el seu poder. La mansió que acull els seus records va ser l'escenari de la lenta ruïna econòmica de la família. L'autor portuguès aprofundeix en els conceptes de corrupció i poder en la seva nova novel·la.  Hi ha diversos temes que volia incloure al llibre, ha dit. Una part d'aquest té lloc a la llarg on vivien els multimilionaris a prop de Lisboa i també personalitats importants. "El poble de Portugal és molt pobre i ho segueix sent i les famílies amb molts diners vivien juntes i es protegien", ha explicat. António Lobo Antunes ha confessat que va néixer en una família privilegiada arribada del Brasil.  Fent la referència a la seva història personal, ha recordat que la guerra l'ha perseguit molt. De fet, ell va anar a la guerra colonial a Angola. "Molts nois van fugir a fer la revolució als cafès de París, el meu problema és que si hi anava potser no tornaria i tenia una immensa por de morir". Amb 26 anys, l'exèrcit el va trucar i va pensar a anar a París. "La revolució es fa des de dins", ha dit. L'autor ha declarat que no té cap dret a opinar sobre el conflicte polític que es viu a Catalunya, només ha confessat que li genera "molta confusió que el president estigui a Bèlgica", en referència a Carles Puigdemont.  Converses a La Pedrera  La Fundació Catalunya La Pedrera presenta una nova sessió del cicle Converses a la Pedrera amb la participació d'António Lobo Antunes, que conversarà aquesta tarda amb Xavi Ayén, periodista cultural i literari amb motiu de la presentació del seu nou llibre 'De la naturaleza de los dioses'. Aquesta és la vuitena edició del cicle, el qual se celebra des de 2011 en col·laboració amb Arcàdia. Per Converses a La Pedrera hi ha passat personatges de la mida de Zygmunt Bauman, Yasmina Reza, Tom Wolfe, John Eliot Gardiner,  Zadie Smith, Evgeny Morozov,  John Lanchester o Yotam Ottolenghi entre altres.

Summary: António Lobo Antunes: "Només hi ha dues coses que valen la pena a la vida, l'amor i l'amistat, la resta és una merda"


L'advocat d'Oriol Junqueras, Andreu Van den Eynde, ha assegurat  aquest divendres que l'estratègia de defensa de Joaquim Forn, contestant a la fiscalia i l'advocacia de l'estat, és "complementària i imprescindible" per a la de l'exvicepresident. Tot i admetre que el rendiment de l'interrogatori del fiscal a Forn va ser "molt bo", sosté que no té "cap incentiu"  per "entrar al terreny" del ministeri públic i respondre-li preguntes, i no es penedeix de no haver-ho fet. Sobre la possibilitat que  Raül Romeva, també defensat per Van den Eynde, sí que respongui a les acusacions públiques, el lletrat no ho ha volgut  desvelar. En declaracions a RAC1, Van den Eynde ha dit que els advocats de les defenses s'expliquen els uns als altres les seves estratègies i es "complementen". L'advocat ha dit que la decisió de no respondre a la fiscalia es va prendre  el primer dia de la declaració a l'Audiència Nacional, el novembre del 2017, i  ha explicat que en el seu informe final, Van den Eynde sí que parlarà de tots els detalls, però aquest dijous no havia de fer-ho el mateix Junqueras. El lletrat també ha parlat sobre la suposada poca preparació de l'interrogatori a Forn per part del fiscal Fidel Cadena. "Quan es veu la poca preparació de la fiscalia, fa riure, però també hi ha una part molt trista que és: potser creuen que no s'han de preparar res", ha lamentat. De fet, creu que "la fiscalia no pot mentir" i que algunes preguntes estan "condicionant" el debat jurídic. Per això, en l'informe final vol recollir totes les "inconsistències" del relat de la fiscalia, però no vol menystenir el ministeri públic, perquè considera que "això els rearmarà, no són tontos, i ara s'ho prepararan més". D'altra banda, l'advocat Jorge Navarro, soci del despatx que defensa Santi Vila, Jordi Sànchez, Josep Rull  i Jordi Turull, i que havia defensat Marta Pascal a l'inici del procediment judicial fins que es va arxivar la causa  contra ella, ha opinat que Forn va estar "impecable" i va "guanyar per punts" a la fiscalia. De fet, creu que la defensa de Forn no perjudica  la de Junqueras. A més, ha  criticat el "biaix ideològic" de la fiscalia, així com els "lapsus" i "algunes preguntes no pertinents". "Em fa por que, després de les crítiques, ara el fiscal s'ho prepari millor", ha admès. Navarro també ha explicat que les eleccions espanyoles del 28 d'abril, anunciades aquest divendres per Pedro Sánchez, provocaran que el tribunal vulgui escurçar els terminis del calendari  i allargar les sessions diàries a vuit o deu hores. De fet, no es descarta que les sessions de dimarts a dijous s'ampliïn als dilluns o divendres, i que molts testimonis siguin renunciats per les parts.

Summary: L'advocat de Junqueras diu que  la defensa de Forn va ser "complementària i imprescindible" per a l'exvicepresident


El portaveu adjunt de Cs al Congrés, Edmundo Bal, ha preguntat aquest dissabte a Pedro Sánchez "quina part del botí" reclama ERC per a la seva investidura. "Avui i ara ens adonem que Albert Rivera tenia raó quan parlava de la banda i el botí perquè és el que estan fent, repartir-lo. En política res és gratis", ha afirmat Bal en una atenció als mitjans des del Rastrillo Nuevo Futuro de Madrid. "Quina part d'aquest botí voldrà ERC? Si us plau Rufián i Sánchez digueu-nos-ho quan abans millor als ciutadans, de què esteu parlant a porta tancada. Jo vull saber-ho ja", ha continuat el portaveu adjunt de Cs, que ha reiterat que la formació taronja no donarà suport a un govern del PSOE i Unides Podem "perquè és dolent per a Espanya". "Sánchez només tardat 24 hores en aconseguir un acord que durant tres mesos era impossible", ha criticat amb estupefacció Bal. "Un pacte que causava un insomni terrible a Sánchez, que també deia que era absolutament impossible que persones inexpertes poguessin ocupar ministeris", ha recordat el portaveu adjunt de Cs al Congrés dels Diputats. "Ara no sabem amb quin Sánchez ens hem de quedar: si amb el que no dormia per la nit o amb aquest que es llança als braços de Podem", ha sentenciat Bal, que ha mantingut la mà estesa amb PSOE i PP "amb els 10 punts que són les matèries que avui preocupen als espanyols". "Oferim solucions reals amb un criteri moderat i pragmàtic", ha venut el portaveu de la formació taronja. "De moment, Iglesias i Sánchez no han parlat de política i no ens expliquen solucions als espanyols. Només es barallen per les cadires i els sous", ha lamentat Bal, que ha estat acompanyat per la vicealcaldessa de Madrid, Begoña Villacís. "Si Sánchez vol governar Espanya des d'un criteri moderat i aportant solucions reals s'ha d'asseure a parlar amb el PP i Cs. I arribar a l'acord que s'arribi", ha recalcat el portaveu de la formació taronja a la cambra baixa. "No seguim només amb la promesa de campanya de facilitar el desbloqueig, sinó que ho fem amb la ment oberta i sense condicions", ha conclòs Bal.

Summary: Cs pregunta a Pedro Sánchez "quina part del botí" reclama ERC per a la seva investidura


El president del govern espanyol, Pedro Sánchez, ha presentat oficialment aquest diumenge el seu nou executiu format per 18 ministres i quatre vicepresidents. Sánchez ha afirmat que serà "un govern d'acció" i ha promès que "aquesta serà i ha de ser la legislatura del diàleg". "Diàleg social, territorial i generacional. Els ciutadans ens estan reclamant als polítics una Espanya de moderació i no una Espanya de crispació", ha recalcat el president espanyol. "Cal una Espanya que construeixi ponts de col·laboració i no una Espanya de vetos i ruptures. N'hem tingut moltes durant aquests últims anys", ha reconegut Sánchez, que després –en conversa informal amb els periodistes- s'ha mostrat disposat a reunir-se aviat amb Torra (fins i tot abans del previst) i ha assenyalat que la situació del líder de la Generalitat "tardarà en aclarir-se". El flamant president espanyol s'ha mostrat "il·lusionat" amb la formació del nou executiu i ha destapat que no ha rebut negatives a encapçalar els ministeris. Sánchez també ha assegurat que no hi ha "cap problema" amb Pablo Iglesias després que la seva vicepresidència de Drets Socials i Agenda 2030 quedés rebaixada amb l'ampliació fins a quatre vicepresidències. Sobre les converses amb el líder de Podem, el secretari general del PSOE ha comentat que no han negociat l'estructura global del govern "sinó només noms". En paral·lel, Pedro Sánchez ha avisat que la política territorial "no és només Catalunya" i ha precisat que la crisi catalana –i la distensió amb l'independentisme- serà tasca d'ell mateix, la vicepresidenta Calvo, el ministre de Justícia,  Juan Carlos Campo, i la ministra de Política Territorial, la canària Carolina Darias.    Finalment, el president espanyol ha revelat que en la conversa telefònica amb Torra –el passat dijous 9 de gener- van estar d'acord en què vindran "dies intensos" i es van emplaçar a quadrar agendes per trobar-se aviat, encara sense decidir si a Barcelona o a Madrid.  "Un govern amb diverses veus i una mateixa paraula" Pedro Sánchez ha destacat la "pluralitat" del govern de coalició, el primer de la democràcia espanyola, i ha garantit que es tractarà d'un executiu que "parlarà amb diverses veus, però sempre amb una mateixa paraula". Amb aquesta afirmació el líder del PSOE ha volgut tallar de soca-rel les suspicàcies d'un executiu amb presència de fins a quatre dirigents d'Unides Podem. Sobre els objectius de la legislatura, Pedro Sánchez ha recordat el seu discurs d'investidura i ha fixat cinc eixos com són el creixement econòmic, l'entesa territorial, la justícia social, la transformació digital i la igualtat de la dona. "Espanya no tornarà mai més a ser un país de dones sense veu", ha sentenciat el president espanyol. "En definitiva, serà un govern actiu, executiu i resolutiu", ha conclòs Sánchez.  Demà dilluns els 18 ministres i els 4 vicepresidents prendran possessió del càrrec davant del rei Felip VI –a partir de les 10.00 hores al Palau de la Zarzuela- i dimarts ja se celebrarà el primer Consell de Ministres.

Summary: Sánchez presenta el seu nou executiu: "Aquesta serà i ha de ser la legislatura del diàleg"


Ripoll reobrirà la piscina dilluns vinent per a les persones que són sòcies i amb cita prèvia coincidint amb l'entrada 3 de desescalada. En aquesta represa de l'activitat, s'ha decidit limitar l'accés als abonats per "controlar i respectar" de forma eficient les mesures de seguretat.  Els usuaris només podran estar-hi una hora i hauran de seguir les normes d'higiene, com ara rentar-se les mans amb gel hidroalcohòlic i guardar les distàncies de seguretat, així com omplir un certificat de responsabilitat. Abans d'accedir a les instal·lacions, el personal de la recepció li prendrà la temperatura per comprovar que no té febre. Les dutxes dels vestidors no es podran utilitzar i només podran nedar dues persones per carril a la piscina gran. Segons informa l'Ajuntament de Ripoll, el vestuari està senyalitzat segons les zones que es poden utilitzar per canviar-se i les que no. No és poden utilitzar assecadors, armariets i aixetes per aquest motiu s’ha precintat però sí fer ús dels lavabos. Es donarà una bossa de plàstic a la recepció per dipositar els objectes de valor (mòbils i claus) que s’haurà d’entregar al socorrista quan s’entri a la piscina per tal que la guardi mentre es neda.  L'aforament de la piscina es limitarà a dues persones per carril a la piscina gran (12 en total) i 6 a la petita i només es podrà usar durant una hora. El socorrista orientarà sobre quin carril utilitzar per a controlar la circulació interna de la piscina. Un cop dins de la piscina cal dutxar-se abans d’entrar a l’aigua i després de sortir. No es deixarà cap mena de material aquàtic per nadar i els infants hauran de dur-lo de casa. Quedarà prohibit l'ús de les dutxes al vestidor.  Per tal de mantenir una correcta desinfecció, es farà una neteja intensa al matí abans d’obrir i un altre al migdia de 14 h. a 15 h. amb la instal·lació tancada. La neteja serà constant al llarg del dia.

Summary: Ripoll reobrirà la piscina el pròxim dilluns només per a socis i amb cita prèvia


La líder dels comuns retreu al president que vulgui convertir el seu grup en "l'enemic número u de Catalunya" ACN Barcelona.-La presidenta de CatECP al Parlament, Jéssica Albiach, ha reclamat al president de la Generalitat, Quim Torra, que convoqui eleccions davant la seva probable inhabilitació ferma. "Li demanem que no caigui en la gesticulació, és el pitjor moment possible", ha afirmat en referència a la pandèmia en el seu discurs en el marc del debat de política general. I ha alertat que Catalunya no pot tenir dos "presidents simbòlics", Torra i Pere Aragonès, i cap d'efectiu. En aquest sentit, s'ha dirigit a Torra per avisar-lo que això no seria defensar Catalunya. D'altra banda, ha retret al cap de l'executiu català que vulgui convertir els comuns en "l'enemic número u de Catalunya" perquè no li compren les seves "gesticulacions".

Summary: Albiach demana a Torra que convoqui eleccions perquè Catalunya no pot tenir dos presidents "simbòlics" i cap d'efectiu


Un total d'onze centres educatius de la ciutat de Vic participen des de principis de curs en una prova pilot que pretén acostar les arts escèniques a uns 300 alumnes d'entre 11 i 15 anys. Concretament, la iniciativa permet incloure la pràctica del teatre i la dansa al currículum escolar dels joves a través de l'assignatura d'educació física. La prova pilot s'ha impulsat des de l'Institut del Teatre de Vic i l'ajuntament i possibilita als centres que ho han triat accedir un cop a la setmana, durant un trimestre i en horari lectiu, a la sala de teatre de l'Institut per rebre classes d'arts escèniques amb un professional docent i pedagog. Una de les professores de dansa, Anna Sagalés, ha explicat que no es parteix d'una concepció de la dansa "estètica" o "elitista", sinó que s'utilitza la disciplina perquè els joves es puguin expressar "millor".   Unes imatges de futbolistes celebrant la victòria, una altra d'un jugador xutant una pilota o un altre driblant un adversari. Amb aquestes instantànies i algunes més, els joves de l'Escola Fedac Vic-Pare Coll que aquest dimarts han participat a la classe de dansa de l'Institut del Teatre de Vic s'han inspirat i han elaborat una concatenació de moviments per explicar una història. Alguns hi tenien més destresa i altres no tant, però finalment el resultat ha estat la conclusió d'un treball en equip que ha estat plaent per a tots.  La professora de dansa, Anna Sagalés, ha explicat que ha vist grans canvis en els alumnes, "alguns arriben molt vergonyosos i es van obrint", o també es treballen qüestions d'actitud i predisposició que van canviant al llarg del curs. Segons el director de l'Institut del Teatre, Carles Salas, "els grups  al final acaben sent molt més compactes", i gràcies al teatre també es poden treballar moltes altres matèries que també s'ensenyen a l'escola com llengua, matemàtiques o física. El teatre i la dansa que els joves aprenen a les instal·lacions de l'Institut del Teatre s'integren en l'assignatura d'educació física i es reparteixen en una hora lectiva de dansa i una altra de teatre, que s'imparteixen al centre osonenc amb tot el grup classe. Durant tot el curs hi passaran uns 300 alumnes de 4t de Primària fins a 3r d'ESO d'onze escoles diferents de la ciutat. Des de l'Institut del Teatre, Carles Salas ha assenyalat que l'any vinent se n'hi podrien afegir dues més.  De la seva banda, la directora de l'Escola Fedac Vic-Pare Coll, Dolors López, ha assenyalat que si bé fa anys es veia el teatre o la dansa com un tipus d'assignatura "maria", en referència a la seva facilitat, "cada vegada més els pares, alumnes i tothom s'adonen de la seva importància pel desenvolupament dels joves".  La regidora de Cultura, Susagna Roura, ha assenyalat que el teatre i la dansa també poden ajudar a canviar el "rol" que molts alumnes tenen dins el grup classe.  Establint un paral·lelisme amb l'Escola de Música de la ciutat, Salas opina que en un futur, l'Institut esdevindrà el centre de referència on s'ensenyaran les arts escèniques a la ciutat i també un lloc on es pugui escollir teatre com a activitat extraescolar, per a persones de 3 a 20 anys. En aquest sentit, ja estan desenvolupant un treball de formació de professionals que podrien tenir aquesta escola fora de l'horari lectiu com una oportunitat on poder fer pràctiques.

Summary: Uns 300 alumnes de Vic participen en una prova pilot per introduir el teatre i la dansa als centres educatius


La 29a edició del Festival Folk Internacional Tradicionàrius arrenca divendres amb una actuació que “serveix per explicar la seva pròpia trajectòria”, la dels veterans Orquestrina Galana, bregats en mil places i envelats des dels anys 80 fent sonar la música tradicional de ball. Serà el primer d’una seixantena de grups, que enguany procedeixen dels Països Catalans en un 80% i que actuaran en una edició especialment breu (del 8 de gener al 18 de març). El festival celebra 40 anys de La Bressola amb un espectacle especial, acull la presentació del nou disc de Pep Gimeno ‘Botifarra’ amb col·laboradors, i presenta l’actuació conjunta d’El Pont d’Arcalís amb Kepa Junquera, entre altres al·licients. El Festival Tradicionàrius serà enguany més concentrat en el temps pel fet que la Setmana Santa s’avança força en el calendari, i que el festival sempre culmina abans d’aquesta festivitat. En conseqüència, el nombre d’actuacions també serà més reduït –una seixantena-. Aquest factor, sumat al fet que enguany hi ha un percentatge especialment elevat d’artistes provinents dels territoris de parla catalana -80%-, fa que el pressupost d’aquesta edició hagi passat dels 154.000 euros de l’any passat a 129.000 euros. Més enllà d’aquests matisos, el festival manté la seva idiosincràsia en la programació i els seus diversos cicles (Nits de ball folk, Folk als Mercats, Les vespres dels Dimecres, etc.). El seu director, Jordi Fàbregas, ha explicat amb il·lusió el concert inaugural del certamen a càrrec de l’Orquestrina Galiana i el seu ‘Ball Amable’ amb què fa 35 anys van revolucionar els envelats de l’època amb un ball que trencava els clixés de l’època.  Si és cert que el Tradicionàrius ha des ser un aparador de grups de folk nous, “també convé enllaçar amb grups que expliquen com hem arribat fins aquí i perquè s’ha produït aquesta trajectòria”, ha argumentat Fàbregas sobre l’elecció d’aquest conjunt.  La programació s’estructura, com de costum, en nits de concert els divendres i els diumenges al Centre Artesà Tradicionàrius (C.A.T). Destaca l’actuació dels gallecs Luar Na Lubre, grup històric i referent del folk de Galícia i de l’àrea Celta, que celebrarà els 30 anys al festival, o els joves l’Orquestrina Trama o Xaluq. En total el festival viurà fins a 9 presentacions de discos i més de 50 grups. Per bé que la majoria d’artistes són enguany ‘locals’, també hi haurà representants de la música folk de la Bretanya, Itàlia, Occitània, Galícia i el País Basc. Fàbregas ha fet un punt i a part respecte “la col·laboració més gran i àmplia” que enguany s’ha establert amb les Illes Balears, dins de la programació habitual del cap de setmana dels Foguerons de Sant Antoni.  Una relació amb les Illes que el festival manté des de fa 24 anys.  Els concerts ‘Extraordinàrius’  En la presentació del festival, aquest dijous, Fàbregas ha destacat quatre concerts de tot el programa “per la seva magnitud musical”. D’una banda, el director s’ha enorgullit d’haver pogut arribar a un acord amb l’associació de defensa del català a l’escola rossellonesa La Bressola, perquè vinguin al festival a presentar una nova proposta artística que s’anomena ‘Sem Nord, Fem Bressola!’.  En segon lloc, Fàbregas ha subratllat el concert que el cantaor del País Valencià Pep Gimeno ‘Botifarra’ oferirà, al costat de Naiet Cirerer, Xavier de Betera i Hilari Alonso, per presentar el seu disc conjunt ‘Home romancer’. “Un treball didàctic i divertit amb romanços de realitats actuals”.  D’altra banda, el Tradicionàrius també posa en valor l’actuació –de nou- dels clàssics de les terres de l’Ebre Quico el Cèlio, el Noi i el Mut de Ferreries, i és que enguany ho fan en la condició de recents guanyadors del Premi Nacional de Cultura, concedit l’any 2015 per la Generalitat. Els ‘cèlios’ presentaran el seu darrer disc, ‘No tinc diners’.  Finalment, aquesta edició del certamen també comptarà amb un espectacle especial de dos clàssics del propi festival, però en un concert conjunt. El Pont d’Arcalís i el basc Kepa Junquera actuaran junts interpretant noves cançons del proper disc dels catalans.

Summary: El XXIX Festival Tradicionàrius es replega en els artistes locals en la seva edició més concentrada


El president del Parlament Europeu, Antonio Tajani, ha assegurat que és "un honor" per a ell haver rebut el premi 'Seny' de mans de Societat Civil Catalana. Així es pot sentir del vídeo filmat pels serveis audiovisuals de la cambra durant l'entrega del premi, on Tajani també bromeja amb el president de SCC, José Rosiñol, i la seva vicepresidenta, Miriam Tey. "Teniu un català al meu gabinet. Català unionista, eh! No català...", se'l sent dir. "Ens ha ajudat moltíssim", admet Tey, en referència a Gonzalo de Mendoza, assessor de l'italià sobre ciutadania, minories i llengües. Tajani afirma als representants de SCC que tenen "les portes obertes" del seu despatx a Brussel·les i Estrasburg. "Quan i com vulgueu", els diu, en una trobada breu que s'ha celebrat aquest dimecres a Estrasburg.

Summary: Tajani al rebre el premi de Societat Civil Catalana: "És un honor per a mi"


El portaveu adjunt del PP al Congrés dels Diputats, Fernando Martínez Maillo, ha atribuït aquest dijous la proposta de la vicepresidenta del PDeCAT, Míriam Nogueras, de celebrar una cimera de partits per la polèmica dels missatges dels jutges contra com un intent de “seguir amb la matraca independentista permanent”. Maillo, que ha afirmat que “no té opinió” sobre el fet que els jutges utilitzessin un xat oficial del CGPJ per intercanviar missatges contraris a les forces independentistes, sí que ha dit que la petició del PDeCAT respon a una necessitat d’aquesta formació “d’exagerar els seus postulats”. Ha assegurat que el 20-S del 2017 es va produir “violència”. “Van pujar a cotxes de la Guàrdia Civil per intentar paralitzar i parar una diligència judicial tan important com un registre, i sembla mentida que vulguin commemorar això quan és un acte d’absoluta vergonya que la secretària judicial hagués de sortir per la porta del darrere i els nostres guàrdies civils estiguessin assetjats per una multitud de gent animada precisament pels líders independentistes que “estan a presó per incomplir les resolucions judicials i utilitzar la violència”.

Summary: El PP diu que la cimera de partits que vol el PDeCAT pel xat dels jutges és un intent de “mantenir la matraca independentista"


El bon temps i les reserves d’última hora confirmen les expectatives del sector ACN Tarragona.-Els establiments turístics del Camp de Tarragona i de les Terres de l’Ebre, que estaven pendents de les reserves d’última hora i la meteorologia, finalment han obtingut una bona xifra d’ocupació durant els dies festius de Setmana Santa. La cinquantena d’hotels de la Costa Daurada que han obert –un 60% de la planta- han superat el 95% d’ocupació i un 80% dels allotjaments turístics també han estat ocupats, en part gràcies a les reserves d’última hora. D’altra banda, els càmpings de la demarcació han aconseguit un 90% d’ocupació en bungalous i un 65% en parcel·les. Finalment, a les Terres de l'Ebre, els allotjaments rurals han aconseguit un 94% d’ocupació durant els quatre dies forts de Pasqua gràcies a les reserves d’última hora. Pel que fa a les ocupacions d’hotels, les reserves d’última hora que s’han fet directament als mostradors de les recepcions o per internet han estat clau i, finalment, l’ocupació ha estat del 95% des del Divendres Sant fins Dilluns de Pasqua. Amb tot, la portaveu de l’Associació Hotelera Salou-Cambrils-La Pineda, Teresa Clavé, ha recordat que només estaven oberts el 60% dels hotels de la zona i que la resta no obriran fins al juny. Pel que fa als apartaments turístics, el secretari de l’Associació d’Apartaments Turístics de la Costa Daurada, Quim Cristià, ha explicat que “les expectatives s’han vist lleugerament superades” i “no s’han registrat cancel·lacions”. De fet, més aviat al contrari: les reserves d’última hora han fet augmentar l’ocupació fins al 80%. Segons Cristià, la venda d’última hora és “impulsiva” perquè es fa “a l’últim minut, pendent de la meteorologia”. El manteniment de preus del lloguer respecte a l’any passat també hauria pogut ajudar, segons el secretari de l’entitat. Qui també estava pendent del temps eren els càmpings de la demarcació de Tarragona, que han confirmat les bones dades previstes: han omplert el 90% dels bungalous i un 65% de les parcel·les també s’han ocupat. El portaveu de l’Associació de Càmpings de Tarragona i les Terres de l’Ebre, Joan Antón, ha dit que el temps ha estat “determinant” per les arribades d’última hora al càmping. Respecte a l’any passat, els càmpings han rebut entre un 2 i un 5% més de visitants. Amb aquestes dades, Antón veu “bones perspectives” de cara l’estiu vinent. En relació a l’origen dels turistes que han visitat la Costa Daurada aquests dies, la majoria han provingut de Catalunya, Aragó, Navarra i País Basc. Pel que fa als visitants d’origen internacional, el públic francès ha estat un cop més el més nombrós en aquestes dates. Les cases rurals de les Terres de l’Ebre han arribat al 94% d’ocupació gràcies a les reserves d’última hora durant els dies festius de Pasqua. Segons ha explicat el portaveu de l’Associació de Turisme Rural de les Terres de l’Ebre (Aturebre), Juanjo Bel, l’ocupació ha estat lleugerament menor a l’any anterior, quan es van llogar més cases senceres i no habitacions per separat. “No és habitual que sigui així”, ha comentat Bel, que creu que el temps i el fet que “la Setmana Santa s’ha situat més aviat a l’hivern que a la primavera” ha condicionat. “Ens hem degut a la reserva d’última hora i això ens ha fet acceptar de tot: habitació per un dia o per dos”, ha explicat.

Summary: La Costa Daurada i les Terres de l’Ebre freguen el ple d’ocupació durant els dies festius de Setmana Santa


La mitjana anual d'accidents amb morts i ferits greus passa de 68 a 37  ACN Barcelona.-La sinistralitat s'ha reduït un 46% en els trams on s'han fet desviaments de vehicles pesants. La mitjana anual d'accidents amb morts i ferits greus ha passat de 68 a 37, i la mitjana anual de sinistres mortals ha passat de 24 a 13,5. El Servei Català de Trànsit va impulsar la restricció per aquests vehicles en determinats trams de les carreteres N-II, N-340 i N-240, amb el conseqüent desviament de trànsit a l’AP-7 i AP-2. Són carreteres més segures, de més capacitat i millor traçat. L’objectiu d’aquestes restriccions i desviaments és reduir l’accidentalitat en aquests eixos, a més de descongestionar-los i millorar la mobilitat i la seguretat viàries d’aquests tres corredors.  Aquest dilluns es compleix un any d'aquesta mesura en el cas de l'N-340 i l'N-240. En el cas de l'N-II, a Girona, és vigent des del 2013.    La mitjana anual de sinistralitat de morts i ferits greus al corredor N-II/AP-7 en el tram Vidreres-la Jonquera ha passat de 35 a 19, una reducció del 46%. En el cas del corredor N-340/AP-7 en el tram Altafulla-Vilafranca del Penedès, la mitjana anual ha passat de 12 a 4,5, una disminució del 63%. En el tram Alcanar-Hospitalet de l’Infant, s'ha passat de 17 a 10, una reducció del 39%. Finalment, en el corredor N-240/AP-2 en el tram Montblanc-les Borges Blanques, la reducció és de 3,7 a 3, un 19% menys.

Summary: Baixa un 46% la sinistralitat en els trams on s'han fet desviaments de vehicles pesants


Fogars de la Selva es mobilitza per ajudar una família que s'ha quedat sense habitatge pel temporal. L'alcalde de la població, Josep Vilà, ha explicat que la família tenia el domicili al costat d'un hivernacles, que també han quedat molt malmesos per la riuada. Ara, la Guàrdia Municipal ha fet una crida a la solidaritat a través de les xarxes socials. Segons exposen, dimarts van evacuar la parella i dos fills de cinc i un any i mig. Quan han pogut accedir a la zona afectada pel temporal, han comprovat que "l'habitatge a priori no es podrà fer servir, ni res del que hi havia a l'interior". Afegeixen que els serveis socials ja actuen però subratllen que la Guàrdia Municipal, l'AMPA i l'escola on estudia un dels menors i associacions de la població els hi volen donar un cop de mà. Estan habilitant un número de compte per qui vulgui fer una aportació econòmica i també informen que fan recollida de menjar, bolquers, llet i material escolar per a la família.


L'equip de govern del PSC a l'Ajuntament de Blanes (Selva) ha aconseguit tirar endavant els pressupostos per a aquest 2018 gràcies al suport del PDeCAT, ERC i PP. El tinent d'alcalde d'Hisenda, Nicolàs Laguna, ha destacat l'augment de 7 milions d'euros respecte als pressupostos de l'any passat. Dins dels comptes aprovats, cal destacar un augment del 33% en els serveis socials i també una important millora en les condicions laborals dels treballadors de l'Ajuntament. La resta de grups del plenari–ICV-EUiA, C's, Batega per Blanes i la CUP– han votat en contra d'aquests pressupostos que era la tercera vegada que es portaven a aprovació. La falta d'acord amb la resta de grups, però, havia portat el govern socialista a retirar aquest punt de l'ordre del dia a l'últim moment.

Summary: Blanes aprova els pressupostos amb el suport del PSC, PDeCAT, ERC i PP


Girona ha implantat el sistema de cita prèvia i ha traslladat al vestíbul del Teatre les gestions que fins ara la ciutadania feia a dins l'Ajuntament. D'ençà que es va obrir el sistema i fins aquest dimecres –quan el servei ja ha començat a funcionar- s'han donat 870 cites, la majoria de les quals s'han demanat a través de la web. Al vestíbul del Teatre s'han instal·lat onze taules amb mampares i hidrogel des d'on es fan els tràmits, que se sumen a les set de l'oficina d'atenció ciutadana. Per evitar desplaçaments, es prioritza que les gestions es resolguin per telèfon o internet quan es demana hora. La tinenta d'alcaldia Maria Àngels Planas diu que el coronavirus ha "accelerat" la implantació d'un sistema que "ha vingut per quedar-se". Girona adapta l'atenció i els tràmits que fa la ciutadania a les mesures de seguretat obligades pel coronavirus. Ahir el consistori ja va traslladar les gestions presencials que fins ara es feien dins l'Ajuntament al vestíbul del Teatre Municipal, i aquest dimecres ja ha entrat en funcionament el sistema de cita prèvia. Es pot demanar hora per telèfon, mail o internet. I sigui d'una manera o altra, si es pot, el personal municipal sempre prioritza que els tràmits es facin des de casa per evitar desplaçaments. "Fem pedagogia i expliquem als ciutadans com funciona la web; s'intenta que venir fins aquí sigui l'últim recurs", concreta Maria Àngels Planas.  En cas que calgui anar-hi presencialment, se'ls dona cita i se'ls envia un codi QR, que es pot descarregar al mòbil i que s'ha de passar per un escàner que hi ha instal·lat al pati (just a la porta que dona accés a la sala de plens). En cas que la persona no el porti, el personal municipal té un llistat amb les cites que s'han donat i són els mateixos qui els donen un paper on figura el número de taula on han d'anar. Sempre hi ha, però, aquells qui encara no estan al cas dels canvis i que van a l'Ajuntament de Girona sense cita prèvia. Per això, el personal també els informa que ara cal demanar hora i els dona un fulletó amb les instruccions sobre com fer-ho. Onze taules al vestíbul A l'entrada del Teatre Municipal hi ha un dispensador d'hidrogel i al vestíbul s'han habilitat onze taules amb mampares de metacrilat. En funció de l'àrea on es vagi a fer la gestió, cal asseure's a una o altra. N'hi ha sis per a Gestió Tributària i Recaptació, dues per a Urbanisme i Activitats, una per a Serveis Socials, una altra per a Sostenibilitat i Mobilitat i la darrera, compartida entre Alcaldia i Cultura. A més, en breu se n'hi posarà una altra (que agruparà Inspecció, Gestió Documental i Arxius i atenció ciutadana). Aquestes taules s'afegeixen a les set que hi ha a l'oficina d'atenció ciutadana, situada als baixos de l'Ajuntament (i que té accés també des de la plaça del Vi).   870 cites, la majoria pel padró D'ençà que es va obrir el sistema per demanar hora, l'Ajuntament ja ha programat 870 cites prèvies. D'aquestes, 681 s'han demanat a través de la web, 89 s'han donat per telèfon i un centenar, presencialment. Avui se n'atendran 146. De totes les cites que s'han donat, la majoria –en concret, 585- es refereixen a tràmits i gestions relacionats amb el padró. En aquest cas, com que cal signar in situ, el desplaçament és obligatori. La resta de tràmits es refereixen a multes i via pública (23), l'Impost sobre Béns Immobles (21), ajornaments i fraccions de taxes o tributs (19) o animals (16). Totes les cites que s'han donat fins ara estan programades per a aquest juny. I la xifra inicial de 870 anirà creixement a mesura que se'n vagin programant de noves. La tinenta d'alcaldia d'Hisenda i Règim Interior subratlla que la voluntat és que el sistema sigui "àgil", però també recorda que "més del 90% dels tràmits es poden fer a través de la web" (excepte l'empadronament o les targetes d'autobús). Maria Àngels Planas, a més, explica que feia temps que l'Ajuntament treballava per implantar la cita prèvia, però també admet que la pandèmia ho ha accelerat. "En qualsevol cas, és un sistema que ha vingut per quedar-se", conclou. "Més ràpid que abans" Aquest matí, entre els qui han anat a fer gestions presencials, hi havia un matrimoni i una veïna de la ciutat que han tramitat el fraccionament de l'IBI. Aquest última, Isabel Ventura, explica que va provar de fer-ho per internet, però que era "bastant farragós". "Per això vaig demanar cita prèvia per telèfon, i la veritat és que ha estat molt ràpid; fins i tot, més que abans", ha explicat.  Ventura portava un codi QR al mòbil, però el matrimoni que també ha fet la mateixa gestió, va demanar hora per telèfon. Per això, quan han arribat a l'Ajuntament, els han comprovat el nom en una llista. "La veritat és que ha estat molt ràpid", explica la dona, Rosa Maria Botella.

Summary: 870 cites prèvies i onze taules al vestíbul: Girona trasllada les gestions que es feien dins l'Ajuntament al Teatre


En la seva intervenció al ple del Consell de Drets Humans de l'ONU, Anna Forn reclama a Espanya que permeti als relators de l'organització internacional visitar Catalunya per analitzar la situació dels presos ACN Brussel·les.-La filla de l'exconseller Quim Forn, actualment en presó preventiva per un suposat delicte de rebel·lió i sedició, denuncia a Nacions Unides "la persecució política" contra els defensors "del dret a l'autodeterminació" de Catalunya. En la seva intervenció aquest dilluns a Ginebra en el debat general del Consell de Drets Humans de l'ONU, Anna Forn ha explicat que "9 líders socials i polítics" catalans, entre ells el seu pare, es troben a la presó des de fa més de 10 mesos de forma preventiva per "convocar un referèndum en compliment del mandat electoral derivat del resultat de les eleccions al Parlament de Catalunya" del 2016. En aquest sentit, ha exigit al govern espanyol que tramiti "les invitacions necessàries perquè els Relators Especials i els Grups de Treball" de l'organització internacional "que ho han sol·licitat, puguin visitar el país". A més, ha sol·licitat als "mecanismes de Nacions Unides que assessorin i acompanyin a l'Estat espanyol en la gestió d'aquest tema". Respecte a la situació dels polítics i activistes catalans empresonats, la filla de l'exconseller d'Interior ha lamentat que no s'hagin adoptat "mesures alternatives més humanitàries" i que se'ls tracti "com a terroristes". "Ens trobem davant d'una situació de judicialització màxima d'una situació política amb l'adopció de mesures desproporcionades", ha dit. Per això, Anna Forn ha tornat a reclamar al govern espanyol que "doni les instruccions necessàries" perquè puguin "quedar en llibertat" obrint "la porta al diàleg".

Summary: La filla de l'exconseller Forn denuncia a Nacions Unides "la persecució política" dels líders independentistes catalans


La consellera de la Presidència i portaveu del Govern, Neus Munté, ha qualificat la constitució presentada aquest dimecres pel grup Constituïm de “document privat” i ha remarcat que no té “cap valor polític ni jurídic”. En una entrevista a Onda Cero, la consellera ha assegurat que no s’ha llegit el document i, sense entrar en detalls, ha afirmat que el Govern podria estar d’acord amb algunes de les propostes i en desacord amb d’altres. “La futura Constitució haurà de ser elaborada per un Parlament que tingui aquest encàrrec i amb el concurs i col·laboració de la societat civil a través del procés constituent”, ha recordat. A més, ha assenyalat que no és el primer ni l’únic document sobre com hauria de ser la constitució d’un estat independent.

Summary: Munté afirma que la constitució de la societat civil no té “cap valor polític ni jurídic” pel Govern


L'alcaldessa de Barcelona, Ada Colau, ha urgit el Govern a fer "trasllats massius" d'usuaris de residències amb símptomes de coronavirus. En un missatge al seu compte de Twitter, Colau ha assegurat que la situació a aquestes centres "ha arribat al límit" i que a Barcelona "fa dies" que ja hi ha "espais preparats" per fer aquetes trasllats. "Demanem al Govern que doni l'ordre avui mateix", ha dit, "no es pot perdre ni un dia més".

Summary: Colau urgeix el Govern a "donar l'ordre" per fer "trasllats massius" d'usuaris de residències amb símptomes


El FILMETS Badalona Film Festival ha arribat a un acord amb el British Council per presentar dos dels curts guanyadors a la passada edició dels premis BAFTA 2019, els prestigiosos guardons de l’Acadèmia Britànica de les Arts Cinematogràfiques i de la Televisió, que es van donar a conèixer el 10 de febrer al Royal Albert Hall de Londres. A banda, també es projectaran els altres sis curts finalistes a l'última edició dels BAFTA. Aquestes projeccions es faran en el marc d'una sessió oficial competitiva, que tindrà lloc el diumenge 20 d'octubre a les set de la tarda, al Teatre Zorrilla. Tot plegat després que el Regne Unit hagi estat escollit com a país convidat en aquesta 45a edició del festival que se celebrarà del 18 al 27 d'octubre a la ciutat.  Els dos curts guanyadors dels BAFTA que es podran veure són '73 cows', un film de quinze minuts dirigida per Alex Lockwood i que explica com un ramader lluita amb la seva consciència cada cop que porta les seves vaques a l’escorxador perquè ell sap que ha de fer un canvi; i 'Roughhouse', destacat com el millor curtmetratge d’animació de la passada edició dels guardons britànics.  Es tracta d’un treball de setze minuts, escrit, dirigit i produït per Jonathan Hodgson, amb el també productor Richard Van den Boom. Explica com tres amics adolescents es troben amb un personatge estrany però carismàtic que fa que la seva lleialtat es trenqui amb terribles conseqüències. La resta de curts dels BAFTA que s'exhibiran són 'Bachelor, 38', 'The Blue Door', 'The Field', 'Wale', 'I'm OK', i 'Marfa'. Les projeccions es completaran amb una trobada amb el públic que comptarà amb la participació d’alguns dels directors dels curts, com Paul Taylor i Angela Clarke, la productora Abigail Addison, o Greg McLeod.  L'accent britànic que tindrà l'edició d’enguany del festival es veurà reforçat per la projecció d’una sessió monogràfica fora de competició dedicada a la temàtica LGBT. La sessió porta per nom ‘Flare Films’ i oferirà nou curts britànics que s’han projectat al BFI Flare, el festival de cinema LGBT de Londres. Els curtmetratges mostren una varietat d’experiències LGBT, però essencialment tracten de descobrir i destacar el valor de l’amor i de les persones amb independència de la seva orientació sexual. Aquestes pel·lícules es podran el dissabte 19 d'octubre, a les nou de la nit. Cinc d'aquests curts també formen part del programa FiveFilms4Freedom del British Council, el festival de curts 'online' de temàtica LGBT de més abast a nivell mundial.

Summary: El FILMETS Badalona Film Festival inclourà la projecció de dos curts premiats al BAFTA 2019


El balanç de la tercera fase de l'operació 'Petrum' que s'està desenvolupament aquest dimecres és de 9 persones detingudes i 23 registres. Entre els detinguts hi ha el tresorer de CDC i responsable de les finances de la CatDem, Andreu Viloca, el conseller delegat de l'empresa pública Infraestructueres.cat, Josep Antoni Rosell, i set directius d'empreses constructores. Totes les detencions estan relacionades amb l'operació que investiga presumptes comissions per adjudicació d'obra pública. Els dirigents d'empreses constructores detinguts són: Xavier Tauler de Copisa, José Luis Gamero de Rogasa, Jordi Soler del Grup Soler, Antonio Garcia Bragado de Tec 4, Sergio Lerma de l'empresa Oproler a Madrid i Josep Manel Bassols de la mateixa empresa a Barcelona.  En total s'han produït 23 registres, concretament en 10 domicilis, 8 empreses, els ajuntaments d'Olot i Sant Fruitós del Bages, la seu de CDC i la d'Infraestructures.cat, l'empresa encarregada d'adjudicar l'obra pública. Un dels registres s'ha produït a Acciona, encara que no hi ha cap detingut en aquesta empresa. I un dels detinguts, el conseller delegat de Copisa, també està implicat en el cas de l'Audiència Nacional contra Jordi Pujol Ferrussola. En el cas d'Olot, els agents, que s'han presentat a l'ajuntament han requerit informació sobre l'adjudicació del servei de recollida d'escombraries al municipi el 2011 a la UTE formada per IGFA-Urbaser. L'alcalde d'Olot, Josep Maria Corominas (CDC) ha explicat que les condicions del concurs les va redactar l'anterior equip de govern, encapçalat pel socialista Lluís Sacrest. De Sant Fruitós del Bages, els agents de la Guàrdia Civil s'han endut dues caixes amb la documentació relacionada amb la construcció del centre cívic Nexe, unes obres realitzades per l'empresa Grup Soler i que es relacionen amb el pagament de comissions a la fundació CatDem. L'actual alcalde del municipi, Joan Carles Batanés (Gent fent Poble), ha explicat que "qui ha d'estar més preocupada és la gent de CiU que governava en aquell moment". El 28 d'agost passat, la Guàrdia Civil ja va entrar a la seu de la fundació de Convergència Democràtica de Catalunya en el marc de la mateixa operació 'Petrum'. En aquella ocasió, es va escorcollar també el domicili de l'extresorer del partit, Daniel Osácar, i els ajuntaments de Lloret de Mar, Figueres, Sant Celoni i Sant Cugat del Vallès. La primera fase de l'operació però, es va produir el 23 de juliol, quan s'haurien trobat documents que demostrarien pagaments de Teyco del 3% a la fundació CatDem, com a comissions per a l'adjudicació d'obra pública. En aquella ocasió, es va detenir Jordi Sumarroca, conseller delegat de Teyco i fill del fundador de Convergència Democràtica de Catalunya, Carles Sumarroca, i dos membres més de la seva família. A més, es va detenir l'exalcalde de Torredembarra, Daniel Masagué, i el gestor Marià Júdez.

Summary: 9 detinguts i 23 registres, balanç de la tercera fase de l'operació 'Petrum'


Els actors Nicolas Cage i Ed Harris seran a Sitges per rebre el Gran Premi Honorífic en la 51 edició del Festival Internacional de Cinema Fantàstic, que tindrà lloc del 4 al 14 d'octubre. A més, en el marc del certamen, Cage també presentarà 'Mandy', el thriller del director Panos Cosmatos del qual n'és el protagonista. El festival culminarà amb un concert de John Carpenter, una figura de culte del cinema de terror, que repassarà les bandes sonores de les seves pel·lícules, entre les que destaca 'La noche de Halloween', que celebrarà el seu 40è aniversari al certamen. Aquest serà l'únic espectacle del director i compositor a Espanya dins de la seva gira europea.

Summary: Els actors Nicolas Cage i Ed Harris rebran el Gran Premi Honorífic al 51è Festival de Sitges


La CUP-PR ha demanat al govern espanyol "què pensa fer" per protegir els drets lingüístics a Catalunya, País Valencià i Illes Balears després de la sentència del Tribunal Suprem que tomba el decret valencià que establia que les comunicacions amb Catalunya serien en català. Els cupaires han registrat una bateria de preguntes al Congrés i han demanat l'opinió del govern sobre la situació, així com si té intenció de solucionar "la discriminació lingüística envers les llengües minoritzades de l'Estat", ja que remarquen que les comunicacions per part de l'administració estatal "en molt pocs casos" contemplen l'ús d'aquestes llengües. D'altra banda, la CUP-PR també ha preguntat al govern espanyol si pretén tractar el català, el balear i el valencià com a llengües diferents i, en la mateixa línia, si considera que el fet "d'utilitzar denominacions oficials diferents per a una mateixa llengua obliga els poders públics a tractar-la com a llengües diferents". De fet, en aquest sentit assenyalen que la Constitució espanyola no estableix el castellà i l'espanyol com a sinònims, sinó que "només reconeix el castellà com a oficial". Per això pregunten si "són invàlides totes les normes que tracten l'espanyol com a oficial".

Summary: La CUP demana al govern espanyol "què pensa fer" per protegir els drets lingüístics després de la sentència del Suprem


El líder d’En Comú Podem, Xavier Domènech, ha instat el president de la Generalitat a donar a conèixer l’ordre del dia de la cimera del proper divendres per poder valorar la seva participació. En ser preguntat per si tenen la voluntat d'assistir-hi, el diputat ha dit que no han rebut cap convocatòria de la trobada i que li consta que altres agents com sindicats o l’Ajutament de Barcelona tampoc. Per això, ha dit que caldria rebre la invitació i l’ordre del dia per poder valorar si hi participaran o no. Més enllà d’això, ha insistit que la proposta d’En Comú sobre el referèndum passa per un que tingui “reconeixement internacional”, que sigui “efectiu” i que no es converteixi en un nou 9-N, ja que ha dit que aquesta és una fase “superada”.  Domènech ha considerat “una mica estrany” que a quatre dies de la cimera pel referèndum convocada pel president de la Generalitat, Carles Puigdemont, no s’hagi convidat formalment aquests agents i ha assegurat que tot el que saben de la trobada és a través dels mitjans e comunicació. Ha dit que per tal de poder tenir un posicionament davant d’aquesta trobada, “estaria bé conèixer l’ordre del dia i les propostes” i no ha volgut valorar més enllà precisament afirmant que desconeixien el contingut de la mateixa i ni si hi serien convidats. En tot cas, ha asseverat que tenen “disposició en treballar sobre com fer efectiu el dret a decidir” i ha reivindicat que en el darrer any “qui ha estat defensant el referèndum i el dret a decidir ha estat En Comú Podem”. “Treballarem amb qui calgui i on calgui sobre això”, ha dit, al mateix temps que ha considerat que és un “mínim democràtic” rebre una carta.  Sobre la seva postura pel que fa al referèndum, Domènech ha reiterat que aposten per un “amb reconeixement internacional, que sigui efectivament efectiu, que apel·li a àmplies majories”.  Segons ell, el referèndum “no ha de ser un nou 9-N” perquè aquesta és una fase que “s’hauria de superar” i “no entrar en reiteració de propostes”. Ha dit que el problema no són les dates –i ha criticat que des de JxSí s’hagin posat dates que s’estan incomplint- i ha reivindicat que cal “treball efectiu”.  Ara per ara, ha dit que el que cal és que el Govern faci una proposta concreta de quin és el referèndum que vol convocar a l’octubre, ja que ha dit que des que es va anunciar que es faria fins ara no hi ha una proposta “construïda”. Un cop hi sigui, En Comú Podem la valorarà. “Estem disposats a escoltar i treballar però se’ns ha de dir”, ha apuntat. En tot cas, ha asseverat que ells continuaran treballant al Congrés per a aconseguir aquest referèndum, tot i apuntar que el fet que hi hagi un govern del PP no ho facilita.  Treballen en el manifest fundacional dels 'comuns' D’altra banda, Domènech ha dit que el manifest fundacional de la confluència d’esquerres dels ‘comuns’ es coneixerà en breu però ha assegurat que no existeix un text final i que tot el que està sortint públicament són les propostes que estan formant part del debat. Aquest manifest es farà públic el dia que se celebri la primera reunió del grup impulsor, un grup on ha dit que finalment serà més ampli del previst i que inclourà noms coneguts però també els de moltes persones amb poca presència mediàtica.  Domènech ha resumit que el document en el que es treballa parla de la nova confluència com a “fills d’una nova època” que va començar el 2008 i que està relacionada amb els “clams sobiranistes”. Entre d’altres, ha mencionat el 15-M per la reclamació de la sobirania popular i també la demanda de la pròpia sobirania de Catalunya. Així, ha dit que volen ser “l’expressió d’aquesta nova època” i part de la “reconstrucció de la política”, sense deixar de reivindicar-se com a hereus de la tradició del catalanismes popular i el republicanisme.  En ser preguntat per la presència d’Arcadi Oliveres, Joan Subirats i Vicenç Navarro entre el grup impulsor, tal i com publica aquest dilluns ‘El Periódico’, Domènech ha dit que “hi hauran molt més noms dels que han sortit”, i ha afirmat que molts d’ells no seran coneguts mediàticament però que són gent amb una profunda implicació en l’activisme i les lluites. En aquest punt, ha assegurat que el debat sobre el candidat a unes eventuals eleccions al Parlament encara no s’ha tingut i que es portarà a terme un cop s’enllesteixin tots els debats que hi ha en marxa sobre la fundació de la confluència.  El diputat ha rebutjat que el fet de no ser independentistes sigui un impedint i ha reivindicat que la voluntat dels ‘comuns’ és “redefinir el procés, no participar del processisme’. Aixi, ha apuntat que estan construint el nou espai polític “des de l’expressió més àmplia del poble català” i que l’objectiu final és construir “una opció de majories que pugui guanyar un partit i unes eleccions”.

Summary: Domènech insta Puigdemont a donar a conèixer l’ordre del dia de la cimera per poder valorar la seva participació